b'\n_START_ARTICLE_\nReichsf\xc3\xbchrer-SS\n_START_PARAGRAPH_\nReichsf\xc3\xbchrer-SS (slovensko Dr\xc5\xbeavni vodja SS; kratica RF-SS) je bil najvi\xc5\xa1ji polo\xc5\xbeaj v organizaciji SS (1925-33), nato pa tudi najvi\xc5\xa1ji \xc4\x8din. Ni\xc5\xbeji, najvi\xc5\xa1ji generalski \xc4\x8din, je bil SS-Oberstgruppenf\xc3\xbchrer; posledi\xc4\x8dno ima RF-SS podoben status kot \xc4\x8din mar\xc5\xa1ala._NEWLINE_V hierarhiji Wehrmachta mu je ustrezal \xc4\x8din feldmar\xc5\xa1ala.\n_START_SECTION_\nZgodovina\n_START_PARAGRAPH_\nJulius Schreck, ki je bil prvi poveljnik SS, ni uporabljal tega naziva polo\xc5\xbeaja, saj ga je leta 1926 uvedel njegov naslednik Joseph Berchtold; pozneje so retroaktivno podelili naziv tudi Schrecku. Leta 1929 je Heinrich Himmler prevzel polo\xc5\xbeaj, pri \xc4\x8demer je prenehal uporabljati svoj dejanski \xc4\x8din v SS, ampak se je predstavljal le kot RF-SS. Po no\xc4\x8di dolgih no\xc5\xbeev je bil polo\xc5\xbeaj potrjen tudi kot \xc4\x8din. _NEWLINE_Zadnji RF-SS, Hanke, je bil imenovan v zadnjem mesecu druge svetovne vojne in ni nikoli uradno prevzel te nove funkcije zaradi propada nem\xc5\xa1kih oboro\xc5\xbeenih sil ter posledi\xc4\x8dne kapitulacije.\n_START_SECTION_\nDol\xc5\xbenosti\n_START_PARAGRAPH_\nKot najvi\xc5\xa1ji pripadnik SS je nosilec polo\xc5\xbeaja (in \xc4\x8dina) hkrati zasedal ve\xc4\x8d funkcij, zaradi \xc4\x8desar je imel veliko osebno mo\xc4\x8d. Himmler je tako bil zadol\xc5\xbeen za vso notranjo varnost v Tretjem rajhu (poveljnik policije od 17. junija 1936), bil poveljnik paravoja\xc5\xa1ke organizacije Waffen-SS (ki je veljala za \xc4\x8detrto vejo Wehrmachta), nadzornik vseh (koncentracijskih, uni\xc4\x8devalnih) tabori\xc5\xa1\xc4\x8d in Einsatzgruppen, poveljnik varnostno-obve\xc5\xa1\xc4\x8devalne slu\xc5\xbebe (Sicherheitsdienst),... Posledi\xc4\x8dno se je SS razvila v dr\xc5\xbeavo znotraj dr\xc5\xbeave, saj se je prepletla s \xc5\xa1tevilnimi sferami nem\xc5\xa1ke dru\xc5\xbebe.'